– Х1ай эла, полковник. х1инца лардер-кха ахь сох и хьайн к1езий. Обаргаш т1ом ца беш кара ца бог1ий хаъал хьекъал дац хьоьгахь? Тешнабехкаца оха т1ом а ца болабо хьуна, – аьлла. Жа юккъе оьккху борз санна эскарна юкъаиккхира обарг Геха. Болабелира т1ом. Дукха хан ялале кхозлаг1а го шалха бахара, делкъе хиллачул т1аьхьа шалха го цхьалха бахара. Ша дера лом санна летара чевнаша дарвина Геха. Х1умма а шен марвешел оьшуш яцара салтий а 1адош тур шаьлтий каден детташ, чевнаша ч1ичч1ашка а яхийтина йоллу Заза. Дуккха а декъий 1охкура Тамина гонах. Оццул шена зен хир ду ца моьттина волу полковниг цецваьллера т1еман эрчаллех. Т1аьххьара го юккъе баханчу хенахь чевнаш хилла юьйжира Заза, попан хена т1е лахвелла 1ара ницкъ эшна Тама. Салташа цхьамзанаш т1е айбира Геха. Тур тоьхна масех корта божийра цо.